ET Euroopa Liidu Teataja C 295/6

Teatis Euroopa Liidu Kohtu otsuste kohta kohtuasjades C-249/10P ja C-247/10P seoses nõukogu määrusega (EÜ) nr 1472/2006, millega kehtestatakse teatavate Hiina Rahvavabariigist ja Vietnamist pärit nahast pealsetega jalatsite impordi suhtes lõplik dumpinguvastane tollimaks ning millega nõutakse lõplikult sisse kõnealuse impordi suhtes kehtestatud ajutine tollimaks

2013/C 295/06

Euroopa Liidu Kohus (edaspidi „kohus”) tühistas oma 2. veebruari 2012. aasta otsusega kohtuasjas C-249/10P (1) Brosmann et al ning 15. novembri 2012. aasta otsusega kohtuasjas C-247/10P (2) Zhejiang Aokang Shoes Co. Ltd osaliselt nõukogu 5. oktoobri 2006. aasta määruse (EÜ) nr 1472/2006, millega kehtestatakse teatavate Hiina Rahvavabariigist ja Vietnamist pärit nahast pealsetega jalatsite impordi suhtes lõplik dumpinguvastane tollimaks ning millega nõutakse lõplikult sisse kõnealuse impordi suhtes kehtestatud ajutine tollimaks (edaspidi „määrus”) (3). Määrus tühistati selles osas, mis käsitleb ettevõtjaid Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd ja Risen Footwear (HK) Co Ltd ning Zhejiang Aokang Shoes Co. Ltd (edaspidi „asjaomased eksportivad tootjad”).

Vastavates otsustes sedastas kohus, et liidu institutsioonid oleksid pidanud asjaomaste eksportivate tootjate esitatud turumajanduslikku kohtlemist käsitlevad taotlused läbi vaatama ja nende kohta otsused langetama.

Euroopa Liidu toimimise lepingu artiklis 266 on sätestatud, et institutsioonidelt nõutakse Euroopa Liidu Kohtu otsuste täitmiseks vajalike meetmete võtmist.

Nimetatud kohustuse täitmiseks otsustas komisjon taasalustada menetlust määruse tühistatud osade asendamiseks täpselt sellest punktist, milles tekkis õigusvastasus, ning uurida, kas turumajanduslikud tingimused kehtisid asjaomaste eksportivate tootjate suhtes ajavahemikus 1. aprillist 2004 kuni 31. märtsini 2005.

Sõltuvalt käimasoleva menetluse tulemustest võib ühtlasi osutuda vajalikuks muuta vastavalt nõukogu rakendusmäärust (EL) nr 1294/2009, 22. detsember 2009, millega pärast nõukogu määruse (EÜ) nr 384/96 (4) artikli 11 lõike 2 kohast aegumise läbivaatamist kehtestatakse teatavate Vietnamist ja Hiina Rahvavabariigist pärit nahast pealsetega jalatsite impordi suhtes lõplik dumpinguvastane tollimaks, mida laiendatakse Aomeni erihalduspiirkonnast lähetatud teatavate nahast pealsetega jalatsite impordi suhtes, olenemata sellest, kas need on deklareeritud Aomeni erihalduspiirkonnast pärinevatena või mitte.

1. Huvitatud isikute andmed

Komisjon analüüsib praegu asjaomaste eksportivate tootjate kohta koostatud turumajandusliku kohtlemise hinnangu tulemusi.

Komisjon kavandab turumajandusliku kohtlemise hinnangu tulemuste ning Euroopa Kohtu otsuste kavandatava rakendamise avalikustamist kõigile algse uurimisega seotud huvitatud isikutele, kui nad seda taotlevad.

Arvestades et algne uurimine toimus aastatel 2005–2006 ning eesmärgiga tagada, et komisjoni valduses oleksid võimalike huvitatud isikute õiged kontaktandmed, kutsub komisjon kõiki algse uurimise käigus endast teada andnud huvitatud isikuid teatama, kas nad on eespool nimetatud avalikustamisega nõus, ning edastama sellisel juhul alljärgneva teabe:

— kategooria, millesse huvitatud isik kõnealuse juhtumi puhul kuulub (nt liidu tootja, sõltumatu importija, eksportiv tootja vms);

— kinnitus valmiduse kohta osaleda huvitatud isikuna Euroopa Kohtu otsuste praeguses rakendamises;

— huvitatud isiku nimi, aadress ja e-posti aadress;

— lisadokumendid, mis näitavad kuulumist algse uurimisega seotud huvitatud isikute hulka.

2. Tähtaeg

Eespool nimetatud teave peab saabuma komisjoni 15 päeva jooksul pärast käesoleva teate avaldamist Euroopa Liidu Teatajas.

3. Kirjalikud vastused ja kirjavahetus

Kogu asjakohane teave edastatakse komisjonile kirjalikult ning see peab sisaldama huvitatud isiku nime, aadressi, e-posti aadressi ja telefoninumbrit.

Komisjoni postiaadress:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË E-post: TRADE-AD499-Footwear-Court@ec.europa.eu

4. Ärakuulamise eest vastutav ametnik

Huvitatud isikud võivad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni uurimistalituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja olla vahendaja tagamaks, et huvitatud isikud saaksid oma kaitseõigusi täiel määral kasutada.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjused. Küsimuste puhul, mis on seotud uurimise algetapiga, tuleb ärakuulamistaotlus esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

Ärakuulamise eest vastutav ametnik annab võimaluse ka sellisteks ärakuulamisteks, kus on esindatud isikud, kes esitavad erinevaid seisukohti ja vastuväiteid. Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil:

http://ec.europa.eu/commission_2010-2014/degucht/contact/hearing-officer/

(1) ELT C 80, 17.3.2012, lk 3.

(2) ELT C 9, 12.1.2013, lk 5.

(3) ELT L 275, 6.10.2006, lk 1.

(4) ELT L 352, 30.12.2009, lk 1.